La Regidoria d'Esports presenta els actes de la Setmana de l'Esport
11 de febrer 2020

![](/media/actualidad/PublishingImages/Febrero 2020/76_C_SEMANA Y GALA DEL DEPORTE[88289].jpg)  
  

El Departament d'Esports de l'Ajuntament de Sagunt ha presentat les activitats de la Setmana de l'Esport que començarà dissabte 15 i finalitzarà el divendres 21 de febrer amb la celebració de la XIX Gala d'Esport de Sagunt. En l'acte han estat presents el regidor d'Esports, Javier Raro; els membres de la comissió organitzadora, José Luís García i Cristóbal Pecino, i tècnics municipals.

  

El regidor ha destacat que «**la novetat d'enguany ha sigut ampliar les activitats prèvies a la Gala de l'Esport, donant com a resultat la Setmana de l'Esport, set dies d'activitats i actes per a fer més visible, encara si cap, el nostre esport**”.

  

I és que durant els set dies que dure la Setmana de l'Esport se succeiran diferents actes i activitats. El més important i de major envergadura serà la XIX Gala de l'Esport, que tindrà lloc en el Casal Jove el divendres 21 de febrer. La Gala començarà a les 17.30 hores amb una exhibició i participació d'escalada, i una sessió especial de _pump_. Més tard, a les 19 hores començarà l'acte i el lliurament de guardons.

  

Les activitats prèvies a la Gala, que es realitzaran durant la setmana, seran d'allò més variades. Dissabte 15 a les 11 hores en la plaça José Valero es realitzarà un homenatge de reconeixement a l'esportista José Valero Ruíz, previ al partit entre polítics, periodistes i personal de l'Ajuntament que es disputarà a les 12 hores en el pavelló del Poliesportiu Municipal (internuclis).

  

D'altra banda, dilluns 17 de febrer, en el Centre Cívic Antic Sanatori tindrà lloc la ponència ‘L'esport com a agent social: hui, bàsquet’, de la mà de l'Associació Cultural Nautilus, a més de la projecció de la pel·lícula _Hooossiers: más que ídolos_. A continuació es presentarà el llibre _Juniors de oro_ de l'autor local Álvaro Paricio. L'últim acte previ a la Gala, serà la presentació de l'Anuari de l'Esport 2019, el dimarts 18, en el Casal Jove, a les 19 hores.

  

El regidor ha volgut agrair a la comissió organitzadora el seu treball i esforç per a dur a terme este projecte, així com a tots els clubs i esportistes que formen part de l'esport de la ciutat i que fan possible que Sagunt siga un referent en l'àmbit esportiu.

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-esports-presenta-els-actes-de-la-setmana-de-l-esport/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-esports-presenta-els-actes-de-la-setmana-de-l-esport/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-esports-presenta-els-actes-de-la-setmana-de-l-esport/ "Linked In")
*   [](mailto:?body=https://aytosagunto.es/va/actualitat/la-regidoria-d-esports-presenta-els-actes-de-la-setmana-de-l-esport/)